આ પાલુભા એટલે ચોટીલા પાસે આવેલા રેશમિયા ગામના પરજિયા ચારણ. એ ગામે તેમના વડવાઓનો વસવાટ. ત્યાંથી રૃપાવટી ને છેવટે જસદણથી બાર કિમીના અંતરે આવેલા લાલકા ગામે વસવાટ કરેલો. પિતા દેવાણંદ વિજાભા અને માતા સોનબાઈની કૂખે પાલરવનો જન્મ થયેલો. બે ભાઈઓ અને ચાર બહેનો હતી. તેમનાં પત્ની જીવણીબાઈનું પિયર પાંચાળમાં આવેલા રાજપરામાં થતું. (કોઈક ભોંયરા ગામનું નામ જણાવે છે.) તેમને સંતાનમાં એકની એક છોકરી અગિયાર વરસે ધરતી ઢંક થઈ ગયેલી.